b'\n_START_ARTICLE_\nVakarinis trumpakaklis v\xc4\x97\xc5\xbelys\n_START_SECTION_\nApra\xc5\xa1as\n_START_PARAGRAPH_\nSuaug\xc4\x99 patinai neb\xc5\xabna ilgesni u\xc5\xbe 155\xc2\xa0mm ir sunkesni u\xc5\xbe 550 g. Patel\xc4\x97s b\xc5\xabna smulkesn\xc4\x97s, j\xc5\xb3 karapakso ilgis nevir\xc5\xa1ija 135\xc2\xa0mm, mas\xc4\x97\xc2\xa0\xe2\x80\x93 410 g. K\xc4\x85 tik i\xc5\xa1siritusi\xc5\xb3 v\xc4\x97\xc5\xbeliuk\xc5\xb3 karapaksai b\xc5\xabna 24-29\xc2\xa0mm ilgio ir sveria 3,2\xe2\x80\x936,6 g._NEWLINE_J\xc5\xb3 spalva priklauso nuo am\xc5\xbeiaus ir gyvenamosios aplinkos. I\xc5\xa1sirit\xc4\x99 v\xc4\x97\xc5\xbeliukai paprastai b\xc5\xabna pilka nugara ir skais\xc4\x8diai kremine bei juoda apa\xc4\x8dia. Suaug\xc4\x97li\xc5\xb3 spalva priklauso nuo pelk\xc4\x97s, kurioje gyvena, ir kinta nuo geltonrud\xc4\x97s molingose pelk\xc4\x97se iki beveik juodos su ka\xc5\xa1toniniu atspalviu pelk\xc4\x97se su juodos kavos spalvos vandeniu._NEWLINE_Plastrono spalva kinta nuo geltonos iki rudos, kartais\xc2\xa0\xe2\x80\x93 juodos. Da\xc5\xbenai turi juod\xc5\xb3 d\xc4\x97meli\xc5\xb3, o skydeli\xc5\xb3 si\xc5\xabl\xc4\x97s juodos._NEWLINE_Kojos trumpos ir padengtos \xc5\xbevyni\xc5\xa1kais skydeliais, nagai gerai i\xc5\xa1vystyti. Trumpas kaklas padengtas raginiais gumbur\xc4\x97liais, o vir\xc5\xa1ugalv\xc4\xaf dengia vienas didelis skydelis. Tai smulkiausia Australijoje gyvenanti \xc5\xbeal\xc4\x8diakakli\xc5\xb3 r\xc5\xab\xc5\xa1is._NEWLINE_Pietvakarin\xc4\x97je Vakar\xc5\xb3 Australijos dalyje gyvena dar viena g\xc4\x97lavandeni\xc5\xb3 v\xc4\x97\xc5\xbeli\xc5\xb3 r\xc5\xab\xc5\xa1is Chelodina oblonga. Jos kaklas lygus karapakso ilgiui ar dar ilgesnis, tod\xc4\x97l \xc5\xa1ias dvi r\xc5\xab\xc5\xa1is atskirti lengva.\n_START_SECTION_\nIstorija\n_START_PARAGRAPH_\nPirmas vakarinio trumpakaklio v\xc4\x97\xc5\xbelio individas buvo sugautas Liudvigo Preiso (Ludwig Preiss) 1839\xc2\xa0m. ir nusi\xc5\xb3stas \xc4\xaf Vienos muziej\xc5\xb3. Ten jo kilm\xc4\x97s vieta buvo nurodyta Naujoji Olandija, o r\xc5\xab\xc5\xa1is 1901\xc2\xa0m. Seibenbroko (Seibenrock) apra\xc5\xa1yta kaip Pseudemydura umbrina. Daugiau \xc5\xa1ios r\xc5\xab\xc5\xa1ies atstov\xc5\xb3 aptikto tik 1953\xc2\xa0m. 1954\xc2\xa0m. Glauertas juos apra\xc5\xa1\xc4\x97 kaip Emydura inspectata, bet 1958\xc2\xa0m. Ernestas Viljamsas (Ernest Williams) i\xc5\xa1 Harvardo universiteto aptiko, kad \xc5\xa1i nauja r\xc5\xab\xc5\xa1is t\xc4\x97ra P. umbrina sinonimas.\n_START_SECTION_\nPaplitimas\n_START_PARAGRAPH_\nVakarinis trumpakaklis v\xc4\x97\xc5\xbelys buvo aptiktas tik retai i\xc5\xa1barstytose vietose Svono pakrant\xc4\x97s lygumoje (angl. Swan Coastal Plain) Vakar\xc5\xb3 Australijoje, nuo Perto oro uosto iki Australijos KOP oro baz\xc4\x97s (angl. RAAF Base Pearce) Bulsbruke. Didel\xc4\x97 \xc5\xa1ios teritorijos dalis yra naudojama intensyviam \xc5\xbeem\xc4\x97s \xc5\xabkiui ar urbanizuota.'